Document ID: 32009R0780

KOMISJONI MÄÄRUS (EÜ) nr 780/2009,
27. august 2009,
millega sätestatakse Euroopa ühenduste muude teenistujate teenistustingimuste artikli 28a lõike 2 kolmanda lõigu ja artikli 96 lõike 2 kolmanda lõigu rakendussätted
EUROOPA ÜHENDUSTE KOMISJON,
võttes arvesse Euroopa ühenduste muude teenistujate teenistustingimusi, mis on kehtestatud nõukogu määrusega (EMÜ, Euratom, ESTÜ) nr 259/68 (1), eriti selle artikli 28a lõike 2 kolmandat lõiku ja artikli 96 lõike 2 kolmandat lõiku,
võttes arvesse nimetatud artiklite lõigetega 2 loodud ekspertide komitee arvamust
ning arvestades järgmist:
(1)
Euroopa ühenduste muude teenistujate teenistustingimuste artikli 28a lõike 2 kolmandas lõigus ja artikli 96 lõike 2 kolmandas lõigus on sätestatud vastavalt tingimused, mille alusel on endisel ajutisel töötajal ja endisel lepingulisel töötajal, kes jääb töötuks pärast seda, kui tema teenistus Euroopa ühenduste institutsioonis lõpeb, õigus saada töötuskindlustushüvitist.
(2)
Komisjon peab kehtestama nimetatud kahe artikli lõigete 2 kohaldamiseks vajalikud sätted.
(3)
Tuleks tagada, et endine ajutine või lepinguline töötaja täidaks oma elukohajärgsete pädevate talituste kohaldatavate õigusaktidega ette nähtud kohustused, mille täitmist nõutakse töötuskindlustushüvitise saamiseks nende õigusaktide kohaselt.
(4)
Ühelt poolt õigustatud isiku ja haldusasutuste ning teiselt poolt pädevate riigi ja ühenduse talituste vahelistes suhetes peaks olema juhtmõtteks menetluste lihtsustamine.
(5)
Koostööd tööhõive ja töötusega tegelevate riigiasutuste ning komisjoni vahel tõhustatakse eelkõige teabe elektroonilise vahetamise teel projekti EESSI raames (sotsiaalkindlustusalase teabe elektroonilise vahetamise projekt),
ON VASTU VÕTNUD KÄESOLEVA MÄÄRUSE:
Artikkel 1
Euroopa ühenduste muude teenistujate teenistustingimuste artikli 28a lõike 2 kolmanda lõiguga ja artikli 96 lõike 2 kolmanda lõiguga ette nähtud töötuskindlustushüvitise saamiseks peab endine ajutine või lepinguline töötaja, kes vastab kummagi nimetatud artikli lõikes 1 sätestatud tingimustele, täitma järgmised formaalsused:
1)
esitama kaheksa päeva jooksul alates teenistuse lõppemise kuupäevast ühenduse institutsioonis avalduse sellele ühenduste institutsioonile, kelle teenistuses ta oli, täpsustades järgmist:
a)
et ta on pärast teenistuse lõppemist töötu;
b)
et ta elab ühes ühenduste liikmesriigis või on asunud sinna elama;
c)
oma elukoha aadressi;
2)
ning
a)
registreeruma tööotsijana elukohajärgses pädevas tööhõivetalituses nii kiiresti kui võimalik ja hiljemalt 30 päeva jooksul pärast oma teenistuse lõppemist ühenduste institutsioonis;
b)
kui konkreetse riigi õigusaktidega on ette nähtud töötuskindlustushüvitis, taotlema seda oma elukohajärgselt pädevalt talituselt või institutsioonilt nii kiiresti kui võimalik ja hiljemalt 30 päeva jooksul pärast oma teenistuse lõppemist ühenduste institutsioonis;
3)
esitama lõike 2 punktis a osutatud registreerimise ajal eespool nimetatud tööhõivetalitustele tõendi, mille on talle väljastanud ühenduste institutsioon, kelle teenistuses ta oli, kusjuures nimetatud talitused täidavad viivitamata vähemalt tõendi selle punkti, mis kinnitab isiku registreerimist tööotsijana. Tõendi, mille näidis on lisatud käesolevale määrusele, võib asendada lihtsustatud dokumendiga, mis edastatakse näiteks elektrooniliselt, kui selleks on sõlmitud kokkulepe komisjoni kui kõikide ühenduste institutsioonide esindaja ja asjaomase riikliku tööhõivetalituse vahel;
4)
edastama viivitamata täidetud tõendi ühenduste institutsioonile, kelle teenistuses ta oli;
5)
täitma kohustused ja läbima kontrollimise, mis on ette nähtud õigusaktidega, mida pädevad elukohajärgsed talitused kohaldavad tööotsijate ja töötuskindlustushüvitise või samaväärsete hüvitiste saajate suhtes;
6)
ning
a)
esitama pärast teise kalendrikuu möödumist lõikes 2 osutatud registreerimisest iga kuu alguses tõendi vormi elukohajärgsele tööhõivetalitusele ja vajaduse korral töötusega tegelevale asutusele, kes peavad selle kaudu teatama nii kiiresti kui võimalik:
-
kas isik on registreerunud tööotsijana ja kas ta on taotlenud töötuskindlustushüvitist või muud samaväärset hüvitist kooskõlas elukohajärgse riigi õigusaktidega;
-
kas isik on täitnud lõikes 5 osutatud tingimused;
-
kas isikul on õigus töötuskindlustushüvitisele või muule samaväärsele hüvitisele ja, kui jah, siis märkima hüvitise suuruse ja aja, mille jooksul seda makstakse;
b)
edastama punktis a osutatud tõendi, mille näidis on lisatud käesolevale määrusele, viieteistkümne päeva jooksul pärast selle väljastamist ühenduste institutsioonile, kelle teenistuses ta oli, kes omakorda edastab selle viivitamata komisjonile. Tõendi võib asendada lihtsustatud dokumendiga, mis edastatakse näiteks elektrooniliselt, kui selleks on sõlmitud kokkulepe komisjoni kui kõikide ühenduste institutsioonide esindaja ja asjaomase riikliku tööhõivetalituse vahel.
Artikkel 2
Endine ajutine või lepinguline töötaja on kohustatud viivitamata teavitama institutsiooni, kelle teenistuses ta oli, ja komisjoni mis tahes oma või oma pereliikmete olukorra muudatusest, mis mõjutab muude teenistujate teenistustingimuste artikli 28a lõike 2 kolmanda lõigu ja artikli 96 lõike 2 kolmanda lõigu kohaldamist.
Artikkel 3
Selleks et säilitada õigus muude teenistujate teenistustingimuste artikli 28a lõike 2 kolmanda lõiguga ja artikli 96 lõike 2 kolmanda lõiguga ette nähtud hüvitisele, peab endine ajutine või lepinguline töötaja jätkama hüvitisesaajale kehtestatud kohustuste täitmist ja kontrollide läbimist isegi siis, kui riigi õigusaktide kohaselt on ta kaotanud õiguse asjaomase riigi makstavale hüvitisele. Samal ajal peavad elukohajärgsed pädevad talitused jätkama nimetatud kohustuste täitmise ja kontrollide läbimise nõudmist.
Artikkel 4
Iga kord, kui endine ajutine või lepinguline töötaja asub pärast artiklis 1 osutatud formaalsuste täitmist elama muusse liikmesriiki ajal, mil talle makstakse muude teenistujate teenistustingimuste artikli 28a lõike 4 ja artikli 96 lõike 4 kohast hüvitist, peab ta registreeruma tööotsijana oma uues elukohajärgses riigis hiljemalt 30 päeva jooksul ning täitma kõik artiklis 1 loetletud formaalsused.
Artikkel 5
Komisjoni 13. jaanuari 1988. aasta määrus (ESTÜ, EMÜ, Euratom) nr 91/88, millega nähakse ette muude teenistujate teenistustingimuste artikli 28a lõike 2 rakendussätted, (2) tunnistatakse kehtetuks.
Artikkel 6
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. august 2009

Labels: 10
15